
הכנסת העשרים
מושב שלישי
<פרוטוקול מס' 189>
מישיבת ועדת העלייה, הקליטה והתפוצות
יום חמישי, כ' בשבט התשע"ז (16 בפברואר 2017), שעה 10:00
<סדר היום:>
<כ-1500 חיילים בודדים עולים מקבלים שירותים במרוכז ממשרדי הממשלה והרשויות - ביוזמת "נפש בנפש">
נכחו:

<חברי הוועדה:> 
אברהם נגוסה – היו"ר
מירב בן ארי 
יוליה מלינובסקי 
יואל רזבוזוב

<מוזמנים:> 
	עמוס ארבל
	–
	מנהל אגף מרשם ומעמד, רשות האוכלוסין וההגירה

	חדוה בר
	–
	המפקחת על הבנקים, בנק ישראל

	מירה קידר
	–
	מנהלת אגף הרווחה, הסוכנות היהודית

	ארז חלפון
	–
	סגן יו"ר 'נפש בנפש'

	ליזי מרטין
	–
	מנהלת המחלקה לקשרי ממשלה, 'נפש בנפש'

	יגאל אמיתי
	–
	דובר הוועדה


<מנהל/ת הוועדה:>
דנה גורדון שושני
<רישום פרלמנטרי:>
ס.ל., חבר המתרגמים
<כ-1500 חיילים בודדים עולים מקבלים שירותים במרוכז ממשרדי הממשלה והרשויות - ביוזמת "נפש בנפש">
<עמוס ארבל:>
יש לנו 78 מדינות, בסביבות 1,600 חיילים מ-78 בחלוקה של 'נפש בנפש'. הסבנו השנה שתי עמדות של הקונסוליה הצרפתית והקונסוליה האמריקאית כפיילוט, פעם ראשונה לתת מענה, גם לבחון מה הצרכים של החיילים בהקשר של המדינה שלהם. אם זה יהיה חזק - - -

<מירב בן ארי (כולנו):>
הזמנתם 1,600 חיילים עד היום? 

<עמוס ארבל:>
נכון, אנחנו יודעים על 1,600 שיגיעו, יש בסביבות 3,000 בכל צה"ל, יש אחרים שאולי לא נרשמו כי הם לא צריכים והם מסתדרים לבד, או חיילים שהם ביחידות עורפיות שיש להם - - - רוב החיילים פה הם מיחידות כאלה שהם לא יוצאים כל יום הביתה. 

<יואל רזבוזוב (יש עתיד):>
היום פה זה 1,600 חיילים עכשיו? 

<עמוס ארבל:>
עדיין לא ברגע זה. 

<יואל רזבוזוב (יש עתיד):>
אבל סך הכול יש מעל 2,000? 

<עמוס ארבל:>
יש בסביבות 3,000 חיילים, נרשמו ליום הזה 1,600 בתיאום עם צה"ל. 

<מירב בן ארי (כולנו):>
בסך הכול בצבא יש 3,000 חיילים בודדים. 

<עמוס ארבל:>
נכון. 

<יואל רזבוזוב (יש עתיד):>
למה לא נרשמו האחרים? המידע לא הגיע או ש - - -

<עמוס ארבל:>
יש כאלה שלא צריכים. אם חייל משרת בקריה בתל אביב אז הוא לא צריך את היום הזה כדי לבוא. זה בעיקר חיילים שלא יוצאים כל יום הביתה והשירותים האלה חשובים להם. יש כאלה שלא צריכים כלום, אם צריך נעשה עוד יום כזה, במאי. 

<מירב בן ארי (כולנו):>
עכשיו בצבא, בכל צה"ל, יש 3,000 חיילים בודדים? 

<עמוס ארבל:>
נכון. 

<מירב בן ארי (כולנו):>
סך הכול, כאן הזמינו 1,600 - - -
<עמוס ארבל:>
לא, 1,600 נתנו לנו תגובה שהם יבואו ליום הזה. 

<מירב בן ארי (כולנו):>
והזמנתם את כולם? 

<עמוס ארבל:>
הזמנו את כולם. היה תיאום עם צה"ל, בגלל זה עשינו את זה ביום חמישי, שייתנו להם לצאת בערב אתמול, או היום מוקדם בבוקר ואז הם נשארים שבת בבית. 

<יוליה מלינובסקי (ישראל ביתנו):>
שר הביטחון היה אמור להגיע היום. 

<מירב בן ארי (כולנו):>
גם השר כחלון בדרך. 

<עמוס ארבל:>
השנה גם הוספנו ביחד עם 'נפש בנפש' גופים נוספים שלא היו בשנים קודמות. עוד מעט תעלו לאולם למעלה, יש שם 20 גופים חיצוניים, קרן הישג ומינהל הסטודנטים ועמידר וסוכנות, ממש גופים שכל שנה - - - 

<מירב בן ארי (כולנו):>
יש הרצאה או רק דוכנים? 

<עמוס ארבל:>
לא, אין הרצאה, יש שירות בדוכנים. 

<יוליה מלינובסקי (ישראל ביתנו):>
והם יודעים את הזכויות שלהם באופן מלא, החיילים הבודדים? כי אני נתקלתי בכך שאנשים פשוט לא יודעים מה מגיע להם. אתם עושים משהו עם זה? 

<עמוס ארבל:>
תמיד יהיו כאלה שלא תמיד יודעים מה מגיע להם. 

<מירב בן ארי (כולנו):>
יש בעיה בכלל של מיצוי זכויות. 

<עמוס ארבל:>
אם הוא לא כל כך יודע או לא כל כך בטוח, אז הוא ניגש לעמדה, לעמדת משרד הקליטה או לעמידר. 

<יוליה מלינובסקי (ישראל ביתנו):>
לא, אני לא מדברת על היום הזה עכשיו, אני מדברת בכלליות.

<עמוס ארבל:>
בתהליך העלייה שעושים להם, גם הסוכנות, גם משרד הקליטה, גם אנחנו, נותנים להם את מקסימום המידע לגבי הזכויות, אבל יש מקרים ספציפיים של חייל כזה או אחר, יש לו בעיה אחרת, שונה, אז הוא צריך לקבל עליה מענה כאן. 

<יוליה מלינובסקי (ישראל ביתנו):>
אתם מתעסקים רק בחיילים בודדים שהם עולים חדשים, או חיילים בודדים שמוגדרים כחיילים בודדים על פי צה"ל? 

<עמוס ארבל:>
לא, עולים חדשים שמוגדרים כבודדים, גם עולה וגם בודד. כלומר אם הוא חייל בודד שההורים שלו אזרחים ישראלים והמשפחה היא כאן ומסיבה כזו או אחרת הוא מוכר כחייל בודד, הוא לא נמצא פה. 

<מירב בן ארי (כולנו):>
יש גם חיילים בודדים על סוציואקונומי. 

<עמוס ארבל:>
לא כאלה. הם לא רלוונטיים פה. 

<יוליה מלינובסקי (ישראל ביתנו):>
אם הוא מוגדר חייל בודד בגלל נסיבות משפחתיות סוציואקונומיות הוא לא פה. 

<עמוס ארבל:>
הוא לא מגיע לכאן כי אין לו גם מה להגיע לכאן כי יש פה גופים שמטפלים בעלייה, זה הרציונל של היום הזה. הצבא יודע לתת מענה לבד לסוגיות שקשורות לחיילים הבודדים ההומניטריים, נקרא להם כך. 

(בהמשך הסיור)
<ליזי מרטין:>
אני אסביר לכם מה יהיה שם. יש תהליך שממירים את רישיון הנהיגה מרישיון זר לרישיון ישראלי, בטח שמעתם על זה, זה תהליך שלוקח המון זמן. בעצם משרד הרישוי השנה פעם ראשונה החליט לעשות את כל התהליך ביום אחד במקום אחד. הם מגיעים, מוציאים טופס ירוק, יש אופטומטריסט שבודק להם את העיניים, יש רופא שבודק אישור רפואי מהצבא, הם הולכים לפקידת הרישוי, היא חותמת להם, הם יוצאים לטסט פה, במסלול שעשו פה מסביב לבית החייל. היום יש 18 טסטרים. הם יוצאים עם הטסטרים ומקבלים את הרישיון פה. 

החיילים שפה מחכים לצאת לטסט, כל מורה נהיגה לוקח כמה חבר'ה, הם יוצאים. הם באים עם כלום ויוצאים עם רישיון. 

(בהמשך הסיור)

<קריאה:>
יש ל'נתיב' כל מיני מתקנים בארץ, בכל מתקן יש מתקנים שהם יותר גדולים, שזה יכול להגיע כמעט ל-200 חיילים בירושלים, קרית מוריה בירושלים, מתקנים שהם יותר קטנים, שהם באזור ה-80 עד 100 חיילים. 

<מירב בן ארי (כולנו):>
אנחנו היינו בירושלים ביום חמישי ובדיוק קורס של 'נתיב' סיים. 
<קריאה:>
8,000 חיילים לא יהודים בשנה מבקשים להגיע ואין לנו מקום להכניס אותם. 

<מירב בן ארי (כולנו):>
כמה יכולים להיכנס בשנה מקסימום? 

<קריאה:>
משתדלים כל הזמן להגדיל את המקומות, לשנות את הקונספט בשביל שיהיו כמה שיותר חיילים. 

<יואל רזבוזוב (יש עתיד):>
- - - בבסיס התקציב 20 מיליון, שיש מלחמה כל שנה? אתם כל שנה רבים על התקציב. 

(בהמשך הסיור)

<מירה קידר:>
אני מירה, מנהלת אגף הרווחה בסוכנות היהודית ומנהלת את 'כנפיים' ביחד עם קרן מיראז'. מדובר פה על החלק האחרון של התכנית שזה הכנה לשחרור. אנחנו עוסקים בחיילים לפני שירות, בתוך שירות ולקראת השחרור ולאחריו. פה אנחנו יושבים על החלק של השחרור, מה זה אומר? החיילים, העולים הבודדים, הצבא מביא אותם לסדנאות, שתי סדנאות בחודש במכון גישות, אנחנו מממנים את הסדנה חמישה ימים, אנחנו מביאים יועצים שלנו לסדנה, לאינטייק מקצועי, מתחיל עניין של ליווי אישי פרטני, כל אחד ואחד, עד שנתיים מיום השחרור. מה כולל הליווי האישי? הוא כולל אבחון לנטיות מקצועיות, מה אני רוצה ללמוד, איפה אני רוצה ללמוד, אבחון של שמונה שעות, מי שצריך בשפות. הם מקבלים את האבחון ביד, על כל המרכיבים שלו ופסיכולוגים תעסוקתיים שלנו מלווים אותם בשיחות ייעוץ והכוון כשבעצם זו פעם ראשונה שהחבר'ה האלה שעלו לבד, הם אמורים לקבל את ההחלטות הכי משמעותיות לחיים שלהם בלי מערכת תומכת. 

אז יצרנו את המערכת התומכת, אנחנו נותנים מימון כלכלי בתכנית לכל אחד ואחת, מלגות לפי סוגי תורמים, וקיבלנו מנדט מיו"ר הוועדה לנהל את הפורום של הארגונים, יש הרי הרבה ארגונים שעוסקים בחיילים בודדים, אנחנו קיימנו שמונה מפגשים שלמים, מלאים, הצגנו את מסקנות הביניים שלנו לפני חודש וחצי ואנחנו ממשיכים. בעצם אנחנו יוצרים תכנית של כולם שכוללת גם את הנגזרות של התכניות פלוס המשמעויות הכספיות שלהם. שיתוף פעולה של כולם מאוד מאוד משמעותי, אנחנו עושים מחקרים, בודקים את עצמנו, משפרים את המצב. 

התכנית קיימת 11 שנים. זה לא זבנג וגמרנו. תכנית של 11 שנים, 1,000 חיילים משתתפים בשנה. זה המון. בשנה משתחררים 1,200, אנחנו לקראת לסגור גם את הדלתא הזאת, שכולם יהיו בתכנית, זה הצבא מוציא את הזימונים, אנחנו מדברים עם הצבא ש - - -
<מירב בן ארי (כולנו):>
אנחנו היינו בשבוע שעבר בסוכנות, חברי הכנסת נגוסה, ביטן ואני, ראינו גם את הסיום של 'נתיב'. 

<מירה קידר:>
זה עוד פן של הסוכנות, את זה אנחנו עושים עם קרן מיראז' ביחד. התכנית יושבת על גיוס משאבים עם כל המשמעויות. 

(בהמשך הסיור) 

<חדוה בר:>
יש לנו דוכן של בנק ישראל כאן ואנחנו נותנים מענה לחיילים בהקשר של המערכת הבנקאית. יש לנו יחידת פניות הציבור בפיקוח על הבנקים שעונה לכל הפניות לכל הבנקים, אנחנו רוצים לעזור ולהביא לידיעת הציבור את האפשרות לפנות ל - - - 
<מירב בן ארי (כולנו):>
שהם יכולים ל - - -

<חדוה בר:>
אפשר ליצור קשר עם היחידה שלנו, אלה אנשים שעונים גם בטלפון וגם במייל ובכל הדרכים. אם יש להם איזה שהוא קושי עם אחד מהבנקים, חשבון שמתנהל, בין אם קושי אישי או משהו יותר מערכתי אנחנו מטפלים בזה. יש לנו 5,000 פניות שאנחנו סוגרים כל שנה, בערך 20,000 טלפונים שאנחנו עונים עליהם ואנחנו עוזרים לציבור מול המערכת הבנקאית והפיקוח על הבנקים בבנק ישראל. יש לנו את הדוכן ואנחנו עושים סיור עכשיו. 

<מירב בן ארי (כולנו):>
כל הכבוד שבאתם. 

<חדוה בר:>
בטח, זה ממש כיף לראות את זה, איזה דבר מדהים. איך אתם התרשמתם? 

<מירב בן ארי (כולנו):>
אנחנו סיור של הוועדה, מאוד מרשים. 

<חדוה בר:>
כן, מאוד מרשים. 

<היו"ר אברהם נגוסה:>
כן, ועדת העלייה והקליטה והתפוצות. אנחנו גם דנים בנושא חיילים בודדים בוועדה וגם כמובן כולם עולים חדשים, הוועדה עוסקת בתחום העלייה ובתחום הקליטה והקשר של מדינת ישראל עם התפוצות. 

<חדוה בר:>
יפה מאוד, סיוע מאוד מאוד חשוב ואני רואה שהיום הזה נותן להם המון המון כלים. מאוד יפה. כל הכבוד, מאוד חשוב. אז ככל שאפשר אנחנו גם מסייעים. 

(בהמשך הסיור)
<היו"ר אברהם נגוסה:>
אנחנו עושים סיכום. ארז חלפון מצטרף אלינו לסיכום. 

<ארז חלפון:>
סגן יושב ראש 'נפש בנפש'. 

<היו"ר אברהם נגוסה:>
לשעבר מנכ"ל משרד הקליטה. 

<ארז חלפון:>
גם מנכ"ל משרד הקליטה, שחבר הכנסת נגוסה ליווה אותנו בשלוש השנים שהייתי יום יום, בדאגה אישית לעולים, לבני הקהילה. 

<יוליה מלינובסקי (ישראל ביתנו):>
אז יש פה את כל האנשים שהנושא קרוב ללבם. 

<מירב בן ארי (כולנו):>
היית צריך לראות, הוא פגש כאן חייל שלפני שישה חודשים הגיע, מהצנחנים. אני מסתכלת עליו, מסתכלת על שניהם ואני אומרת לחבר הכנסת נגוסה, 'הוא נראה שונה, שונה מהאתיופים ש - - -', והוא אמר לי, 'מירב, הוא מהגל האחרון', והוא בצנחנים. 

<היו"ר אברהם נגוסה:>
אמרתי לה, 'זה עכשיו יצא מהתנור, עוד לא התקלקל פה בארץ'. 

<מירב בן ארי (כולנו):>
היה ממש מרגש.

<יוליה מלינובסקי (ישראל ביתנו):>
יום מבורך, ראינו פה המון דברים מעניינים. כמובן היה לי סיפור עם משרד הרישוי, שפתאום באמצע החליט לסגור את החגיגה, אנשים התלוננו, שאמרו להם 'זהו, נגמרה החגיגה, אי אפשר'. 

<ארז חלפון:>
למה? הם עד ארבע פה כולם. כל המשרדים פה.

<מירב בן ארי (כולנו):>
אז התחלת להגיד, זו פעם ראשונה? 

<ארז חלפון:>
'נפש בנפש' זה ארגון שמטפל, מר נגוסה יודע, בעולים מצפון אמריקה ומאנגליה, רק בעולים דוברי אנגלית. בנושא של החיילים הבודדים, לפני כארבע שנים התחיל שיתוף פעולה עם FIDF ועם צבא ההגנה לישראל, הם ביקשו מאיתנו לטפל בכל החיילים העולים, לצורך זה הוקצו משאבים ובנושא של החיילים הבודדים 'נפש בנפש' נותנת שירות לכל החיילים הבודדים, מכל המדינות, כי FIDF נכנסו לפרויקט ביחד. והם נותנים להם סיוע מרגע שהם מגיעים, את כל המענקים, את כל הליווי האישי, הגעה לטקסים, משמשים כמשפחה השנייה שלהם, לצד כמובן כל הארגונים, אכ"א וצה"ל וכולם. 
היום הזה, 'נפש בנפש' מארגנת אות. אחת לשנה, היא מביאה את כל החיילים הבודדים, מביאים את כל משרדי הממשלה כי חייל לא יכול לצאת למשרד הרישוי, למשרד הפנים, לעירייה, למשרד השיכון, מביאים את כולם לפה, אומרים להם 'תבואו', יום אחד, מתאמים עם הצבא, הם מגיעים לפה וביום הזה הם מקבלים את השירות לכול, רישיון נהיגה, תעודת זהות. חוסכים לחייל את הכול, לא מבזבזים לו זמן. 

<מירב בן ארי (כולנו):>
ראיתי פה את משרד הפנים. 

<ארז חלפון:>
כן. הוא מסיים פה, חוזר או חזרה לבסיס או לחופשה הביתה ופתרת לחייל את הכול. עושים את זה יום בשנה, מקווים לעשות את זה יותר, בסוף הכול זה גם משאבים לארגן יום כזה, אבל יום בשנה, ואני חושב שזו השנה הרביעית שעושים את זה. 

<יוליה מלינובסקי (ישראל ביתנו):>
אבל השנה הרחבתם. 

<ארז חלפון:>
מרחיבים, כל הזמן מרחיבים יותר. 

<יוליה מלינובסקי (ישראל ביתנו):>
יש היענות? לא של חיילים. הארגונים שאתם רוצים לשתף איתם פעולה, משרדי הממשלה.
<ארז חלפון:>
בוודאי. קודם כל פה חשוב משרדי הממשלה, כי אותם אתה צריך שיגיעו וייתנו את השירות לחיילים. משרדי הממשלה נענים, כולם מגיעים, מתאמים את זה כמעט שנה מראש כדי שכולם ייערכו, מכינים פה מחשבים, את הכול, והם מקבלים את השירות באותו רגע. זה מבורך, זה מקל על החיילים. על העולים צריך להקל ועל החיילים בפרט. 

<היו"ר אברהם נגוסה:>
אני מאוד מאוד שמח להיות פה היום, אני אגיד לכם למה. אנחנו קיימנו דיון, לפחות פעמיים, מאז תחילת הקדנציה, בנושא חיילים בודדים ובהתחלה אנחנו הרגשנו בדיון בוועדה, שכל אחד עובד בכיוון שלו, אז החלטנו שיהיה שולחן עגול, שכולם ישתתפו בשולחן העגול ואז אחרי חצי שנה או יותר עוד פעם קבענו והם באו אלינו עם דוח שכולם משתתפים, חלוקת תפקידים. מה שהיום ראינו, מה שהם סיפרו לנו בוועדה, אנחנו רואים את זה בשטח, מעשית. לכן הסיור היה מאוד מאוד חשוב לנו, זה משלים לנו את החלק המעשי בשטח. לכן זה היה מאוד מוצלח ויישר כול ליוזמה של 'נפש בנפש' ותודה לליז, שממש הדריכה אותנו, לקחה אותנו לכל החלקים.

<ארז חלפון:>
תודה. מצוין. כן, תמשיכו לעזור לנו כוועדה. 

<היו"ר אברהם נגוסה:>
וכמובן לכל הארגונים, משרד הקליטה, הסוכנות. 

<יוליה מלינובסקי (ישראל ביתנו):>
החלק המרכזי בטיפול בחיילים זה משרד הביטחון כמובן, במיוחד בחיילים משוחררים ובפרט בבודדים. אתם יודעים ששר הביטחון עושה את זה. יש הצעת חוק ממשלתית שכוללת את כל המעגל, המשוחררים והבודדים. 

<היו"ר אברהם נגוסה:>
זה משרד השיכון, ביטוח לאומי. 

<יוליה מלינובסקי (ישראל ביתנו):>
לא, יש כבר הצעת חוק ממשלתית שהם ממש עושים שם מהפכה במובן מסוים, הם רואים את זה כסך הכול. בואו נראה שזה ייצא לפועל, ששר האוצר ייתן כסף. 

<היו"ר אברהם נגוסה:>
כל הכבוד לו שהוא הגיע. 

<יוליה מלינובסקי (ישראל ביתנו):>
לא, כסף, זה דבר כזה שתמיד חסר. 

<מירב בן ארי (כולנו):>
אין ספק שהשר מגויס. אגב, גם השר ליברמן היה אמור לבוא. 

<קריאה:>
כן, אבל הוא נסע לחו"ל. 

<יוליה מלינובסקי (ישראל ביתנו):>
כשעשינו את הסיוע בשכר דירה לחיילים בודדים, מי נתן כסף? השר כחלון נתן 12 מיליון שקל בשנה בסעיף ייחודי. 

<מירב בן ארי (כולנו):>
נכון. נו, למה את חושבת שהוא פה? 

<יוליה מלינובסקי (ישראל ביתנו):>
אז אני אומרת שכן, כשלוחצים חזק הוא נותן. 

<היו"ר אברהם נגוסה:>
חשוב ששר האוצר סייר פה, הוא רואה את הצורך, את השטח. 

<מירב בן ארי (כולנו):>
כן, גם זה ששר האוצר הכפיל ב-50% את המשכורת. 

<היו"ר אברהם נגוסה:>
ארז, תודה רבה לך. 
<הישיבה ננעלה בשעה 11:20.>

